Intlaħaq qbil biex ikun hemm pakkett ta’ għajnuna finanzjarja lil-Libja inkluż lill-Gwardja tal-Kosta Libjana Fil-Kunsill dwar l-Affarijiet Barranin tal-Unjoni Ewropea ntlaħaq qbil dwar il-proposta li għamlet Malta biex ikun hemm pakkett ta’ għajnuna finanzjarja lil-Libja bil-għan ikun li titjieb il-kundizzjoni fiċ-ċentri tad-detenzjoni biex inqas immigranti jissugraw ħajjithom billi jaħarbu mill-pajjiż bl-baħar. Fi stqarrija, il-Ministeru għall-Affarijiet Barranin spjega kif il-pakkett se jkun qed jikkonsisti f’fondi li ġew minn sorsi finanzjarji eżistenti tal-Unjoni Ewropea u tqassmu biex jgħinu lil-Libja Dawn il-fondi se jingħataw lill-entitajiet internazzjonali li diġà qed jaħdmu fil-Libja u li jistgħu jaraw kif u fejn meħtieġ u jaslu għand min għandu bżonnhom. Il-Kummissarju Ewropew għall-Politika tal-Viċinat u t-Tkabbir, Oliver Varhelyi,Varhelyi semma’ wkoll pakkett ta’ €35 miljun lill-Gwardja tal-Kosta Libjana biex taqdi dmirha fl-infurzar tal-ligi fil-baħar Libjan. Kien il-ġimgħa li għaddiet li Malta talbet lill-Unjoni Ewropea biex tgħin lil-Libja b’pakkett umanitarju u saħqet li lesta tagħmel il-parti tagħha biex ikun assigurat li l-għajnuna tasal fejn għandha tasal. Min-naħa tiegħu, il-Ministru Evarist Bartolo qal li Malta se tibqa’ taħdem favur soluzzjoni politika permanenti fil-Libja waqt li insista li l-kriżi umanitarja fil-Libja tfisser ukoll kriżi ta’ sigurtà għall-Unjoni Ewropea, anke għax kif rajna fl-aħħar jiem, f’nofs pandemija, diversi immigranti ssugraw ħajjithom fil-Mediterran. Kien għalhekk li Bartolo saħaq li għad fadal ħafna xi jsir. Tenna l-appell ta’ Malta biex il-pajjiżi kollha tal-Unjoni Ewropea jerfgħu ftit mill-piż.